I Nordjylland var varebiler sidste år indblandet i 169 trafikulykker, hvilket resulterede i at 11 personer blev dræbt, mens 97 blev kvæstet. Nu sætter Nordjyllands Færdselssikkerhedsudvalg fokus på problemet.

Knap 20.000 mindre håndværksvirksomheder opfordres nu af Nordjyllands Færdselssikkerhedsudvalg til at udarbejde og beslutte en trafiksikkerhedspolitik i virksomheden for at undgå de mange ulykker på vejene: - Tallene er meget langsomt faldende, så det er absolut et område, der kræver bevågenhed og indsats. Derfor opfordrer vi ejerne af de mindre håndværksvirksomheder til at tage del i uheldsbekæmpelsen ved at tage stilling til trafiksikkerhed og kørsel i arbejdstiden, fortæller Formanden for Nordjyllands Færdselssikkerhedsudvalg, Vagn Bech, fra Vejdirektoratet.